Predkladacia správa

Jedným z nevyhnutných predpokladov plynulej realizácie programov a projektov financovaných z Európskeho fondu pre rybné hospodárstvo je existencia systému finančného riadenia na národnej úrovni s jasne zadefinovanými postupmi a zodpovednosťami jednotlivých orgánov. 
Systém finančného riadenia Európskeho fondu pre rybné hospodárstvo na programové obdobie 2007 – 2013, verzia 1.0 vzala vláda SR dňa 10. 01. 2007 na vedomie.
Systém finančného riadenia Európskeho fondu pre rybné hospodárstvo na programové obdobie 2007 – 2013, verzia 2.0 bol schválený uznesením vlády SR č. 832/2007 zo dňa 03. 10. 2007.
Systém finančného riadenia Európskeho fondu pre rybné hospodárstvo na programové obdobie 2007 – 2013, verzia 3.0 bol schválený ministrom financií SR a vydaný s platnosťou od 15. 09. 2008.
Systém finančného riadenia Európskeho fondu pre rybné hospodárstvo na programové obdobie 2007 – 2013, verzia 4.0 bol schválený ministrom financií SR a vydaný s platnosťou od 01. 02. 2009.
Systém finančného riadenia Európskeho fondu pre rybné hospodárstvo na programové obdobie 2007 – 2013, verzia 5.0 bol schválený ministrom financií SR a vydaný s platnosťou od 10. 11. 2009.
Systém finančného riadenia Európskeho fondu pre rybné hospodárstvo na programové obdobie 2007 – 2013, verzia 5.1 bol schválený ministrom financií SR a vydaný s platnosťou od 01. 04. 2010.
Zmeny v Systéme finančného riadenia Európskeho fondu pre rybné hospodárstvo na programové obdobie 2007 – 2013, verzia 6.0 sa týkajú najmä:
•	zapracovania nariadenia Komisie (EÚ) č. 1249/2010, ktorým sa mení a dopĺňa nariadenie (ES) č. 498/2007, ktorým sa stanovujú podrobné vykonávacie pravidlá nariadenia Rady (ES) č. 1198/2006 o Európskom fonde pre rybné hospodárstvo,
•	skrátenia lehoty pre spracovanie žiadosti o platbu (refundácia, záverečná platba, zúčtovanie zálohovej platby, poskytnutie predfinancovania) z 42 na 40 kalendárnych dní,
•	zmeny terminológie v prípade orgánov zúčastnených na výkone vládneho auditu,
•	doplnenie povinností sprostredkovateľského orgánu pod riadiacim orgánom v súlade so Splnomocnením o delegovaní právomoci uzatvorenom medzi riadiacim orgánom a sprostredkovateľským orgánom pod riadiacim orgánom,
•	reflektovania zmien kompetencií jednotlivých subjektov v nadväznosti na zákon č. 37/2010, ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení,
•	úpravy predkladania vnútorných manuálov certifikačnému orgánu a orgánu auditu,
•	úpravy predkladania odhadov očakávaných výdavkov riadiacim orgánom certifikačnému orgánu,
•	nahradenie pojmu „originál“ pojmom „rovnopis“ všade tam, kde bol pojem „originál“ používaný v množnom čísle, keďže originál môže byť len jeden,
•	úpravy príloh 1, 7a, 7b, 10, 12, 13, 16, 17, 18 a 19.
Komplexným cieľom materiálu je zabezpečiť efektívny systém finančného riadenia Európskeho fondu pre rybné hospodárstvo v súlade s platnými právnymi predpismi Európskej únie a Slovenskej republiky. Systém finančného riadenia je základným predpokladom poskytovania finančných prostriedkov EÚ pre spoločné programy, ktoré sú realizované v rámci Európskeho fondu pre rybné hospodárstvo.
Predkladaný materiál nemá dopad na štátny rozpočet a nemá negatívny dopad na podnikateľskú sféru, životné prostredie a zamestnanosť.
Materiál nadobúda platnosť 15.02.2011.
Jednotlivé subjekty zapojené do finančného riadenia Európskeho fondu pre rybné hospodárstvo sú povinné zapracovať zmeny vyplývajúce zo Systému finančného riadenia Európskeho fondu pre rybné hospodárstvo na programové obdobie 2007 – 2013, verzie 6.0 do svojich vnútorných predpisov najneskôr do 15.03.2011.